## Odluka Ustavnog suda Republike Hrvatske broj U-II-123/1996 od 8. prosinca 1998.

### NN 166/1998 (30.12.1998.), Odluka Ustavnog suda Republike Hrvatske broj U-II-123/1996 od 8. prosinca 1998.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Jurica Malčić, dopredsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, mr. Hrvoje Momčinović, Ivan
Marijan Severinac i Mladen Žuvela, odlučujući o prijedlogu za ocjenu ustavnosti
i zakonitosti drugog propisa, na sjednici održanoj dana 8. prosinca 1998.
godine, donio je

## **ODLUKU**

I. Pokreće se postupak za ocjenu ustavnosti i zakonitosti odredbe članka
4. stavka 3. Odluke o visini komunalne naknade Poglavarstva općine Kanfanar
od 9. prosinca 1995. godine te se navedena odredba ukida.

II. Odluka će se objaviti u "Narodnim novinama" i "Službenom glasilu
Županije istarske".

Obrazloženje

Trgovačko društvo "Kamen" d.d. iz Pazina podnijelo je Sudu prijedlog
za pokretanje postupka za ocjenu ustavnosti i zakonitosti u izreci naznačene
odredbe Odluke o visini komunalne naknade Poglavarstva općine Kanfanar
od 30. studenoga 1995. godine, na snazi od 9. prosinca 1995. godine.

Osporenom odredbom stavka 3. naznačene odluke propisano je da se otvorenim
poslovnim prostorom smatraju, između ostalog, autokampovi, kamenolomi i
drugo.

Predlagatelj smatra da je osporena odredba stavka 3. članka 4. Odluke
suprotna odredbi stavka 2. članka 19. Zakona o komunalnom gospodarstvu
("Narodne novine", broj 36/95) - prema kojoj komunalnu naknadu u naseljima
s uređenim građevinskim zemljištem plaća vlasnik stambenog, poslovnog i
građevinskog zemljišta ili korisnik kada je to ugovorom vlasnik prenio
na korisnika.

Primjenom ove zakonske odredbe, smatra podnositelj, ne može se u otvoreni
poslovni prostor s uređenim građevinskim zemljištem podvesti i kamenolom
izvan naselja, jer u kamenolomu se djelatnost ne obavlja na površini zemlje
kao prostoru za obavljanje manipulacija iz registriranih djelatnosti (utovar,
istovar, skladištenje i drugo). U kamenolomu se djelatnost obavlja na način
da se iz različitih dubina zemlje, nakon što se odstrani plići ili dublji
sloj zemlje i kamena, vade kameni blokovi za daljnju obradu. Dakle, radi
se o zahvatu u prostoru na koji se primjenjuje Zakon o rudarstvu ("Narodne
novine", broj 35/95).

Za iskapanje i korištenje kamena plaća se općini, temeljem članka 11.
navedenog zakona, 2,5% iz ukupnog prihoda ostvarenog prodajom kamena. I
iznos ove naknade može općina utrošiti za namjene koje se plaćaju iz komunalne
naknade.

Pored navedenoga nema dvojbe da se kamenolomi zbog naravi djelatnosti
ne nalaze u naseljima s uređenim građevinskim zemljištem.

Prijedlog je osnovan.

Osporena odredba naznačene općinske Odluke glasi:

"stavak 3. - Otvorenim poslovnim prostorom smatraju se prilazni, okolni
i ograđeni manipulativni prostori u funkciji objekata, odnosno zgrade,
otvorena skladišta, autokampovi, kamenolomi i drugo."

Odgovarajuće odredbe stavaka 2. i 3. članka 19. Zakona o komunalnom
gospodarstvu relevantne za ocjenu zakonitosti osporene odredbe glase:

"(2) Komunalnu naknadu plaćaju u naseljima s uređenim građevinskim zemljištem
vlasnik stambenog, poslovnog prostora i građevinskog zemljišta ili korisnik
kada je to ugovorom vlasnik prenio na korisnika.

(3) Naseljima s uređenim građevinskim zemljištem, prema stavku 2. ovog
članka, smatraju se naselja opremljena najmanje pristupnom cestom objektima
za opskrbu električnom energijom i opskrbom vodom prema mjesnim prilikama."

Naseljem, pak, u smislu odredbe članka 2. Zakona o naseljima ("Narodne
novine", broj 54/88) smatra se prostorna jedinica koja se sastoji od građevinskog
područja i područja za druge namjene a ima ime i vlastiti sistem obilježavanja
zgrada.

Prema iznesenim zakonskim odredbama općina može utvrditi obvezu plaćanja
komunalne naknade samo na području naselja s uređenim građevinskim zemljištem
kako propisuje zakonska odredba stavka 3. članka 19. Zakona o komunalnom
gospodarstvu, a u skladu s općim pojmom naselja što ga propisuje navedeni
Zakon o naseljima.

Osporena odredba naznačene općinske odluke kojom je propisana obveza
plaćanja komunalne naknade i na zemljište za autokampove, kamenolome i
druga zemljišta, bez određenja da se nalaze u naselju s uređenim građevinskim
zemljištem u smislu naznačene zakonske odredbe, dakle, u suprotnosti je
s odredbama Zakona.

Obzirom da je Sud prihvatio prijedlog i ukinuo osporenu odredbu nije
bilo potrebe odlučivati i o privremenoj mjeri.

Iz navedenih razloga Ustavni sud je, temeljem odredbe članka 22. Ustavnog
zakona o Ustavnom sudu Republike Hrvatske ("Narodne novine", broj 13/91),
ukinuo osporenu odredbu.

Odluka o objavi temelji se na članku 20. Ustavnog zakona o Ustavnom
sudu Republike Hrvatske.

Broj: U-II-123/1996
Zagreb, 8. prosinca 1998.

USTAVNI SUD REPUBLIKE HRVATSKE

Dopredsjednik
**Jurica Malčić,** v. r.

Odluka, NN 166/1998-2054